ZÁKON SNR č. 369/1990 Zb. zo 6. septembra 1990 o obecnom zriadení

Zmena: 401/1990 Zb.

Zmena: 96/1991 Zb.

Zmena: 130/1991 Zb.

Zmena: 421/1991 Zb.

Zmena: 500/1991 Zb.

Zmena: 564/1991 Zb.

Zmena: 11/1992 Zb.

Zmena: 295/1992 Zb.

Zmena: 43/1993 Z.z.

Zmena: 252/1994 Z.z.

Zmena: 287/1994 Z.z.

Zmena: 229/1997 Z.z.

Zmena: 225/1998 Z.z.

Zmena: 233/1998 Z.z.

Zmena: 185/1999 Z.z.

Zmena: 389/1999 Z.z.

Zmena: 6/2001 Z.z.

Zmena: 453/2001 Z.z.

Zmena: 205/2002 Z.z.

 Slovenská národná rada sa uzniesla na tomto zákone:

 PRVÁ ČASŤ

 POSTAVENIE OBCÍ

 § 1

 Základné ustanovenie

 (1) Obec je samostatný územný samosprávny a správny celok

Slovenskej republiky; združuje osoby, ktoré majú na jej území

trvalý pobyt. 1) Obec je právnickou osobou, ktorá za podmienok

ustanovených zákonom samostatne hospodári s vlastným majetkom

a s vlastnými príjmami (§ 7).

 (2) Základnou úlohou obce pri výkone samosprávy je

starostlivosť o všestranný rozvoj jej územia a o potreby jej

obyvateľov. Obci pri výkone samosprávy možno ukladať povinnosti

a obmedzenia len zákonom a na základe medzinárodnej zmluvy. 1a)

 (3) Obec má právo združovať sa s inými obcami v záujme

dosiahnutia spoločného prospechu.

 (4) zrušený od 1.1.2002

 (5) zrušený od 1.1.2002.

------------------------------------------------------------------

 1) Čl. 64a Ústavy Slovenskej republiky č. 460/1992 Zb. v znení

 ústavného zákona č. 90/2001 Z.z.

1a) Čl. 67 ods. 2 Ústavy Slovenskej republiky v znení ústavného

 zákona č. 90/2001 Z.z.

 § 1a

 Názov obce

 (1) Obec a jej časť má svoj názov. Názov obce a jej časti sa

uvádza v štátnom jazyku. 1b) Označovanie obce v inom jazyku

upravuje osobitný zákon. 1c)

 (2) Názov obce určuje alebo mení vláda Slovenskej republiky

(ďalej len "vláda") nariadením: názov obce možno zmeniť iba so

súhlasom obce. Názvy častí obcí určuje a mení Ministerstvo vnútra

Slovenskej republiky (ďalej len "ministerstvo") na návrh obce.

 (3) Názov novej obce a jej časti sa určuje spravidla podľa

názvu časti obce, názvu miestnej časti, podľa pomenovania

významného prírodného útvaru, javu alebo historickej udalosti

súvisiacej s územím obce alebo nežijúcej významnej osobnosti.

 (4) Obec, ktorá vznikne zlúčením obcí, má spravidla názov

jednej zo zlučovaných obcí. Ak zlučované obce neustanovia v dohode

o zlúčení obcí názov novej obce, lebo sa na ňom nedohodli, navrhne

ho ministerstvo. Výnimočne možno určiť aj zložený názov obce.

 (5) Obec, ktorá vznikne rozdelením obce, má spravidla názov,

ktorý mala ako časť obce. Ak nová obec nevznikla z bývalej časti

obce, určí sa jej názov podľa odseku 3.

 (6) Neprípustný je názov obce a názov časti obce, ktorý je

dlhý, duplicitný, urážajúci mravnosť, náboženské alebo národnostné

cítenie alebo je nepriliehavý vzhľadom na historický vývin územia.

 (7) Ak sa má určiť alebo zmeniť názov obce alebo jej časti

v súvislosti so zmenou územia obce, obe zmeny treba vykonať

s rovnakou účinnosťou.

------------------------------------------------------------------

1b) § 3 ods. 3 písm. d) zákona Národnej rady Slovenskej republiky

 č. 270/1995 Z.z. o štátnom jazyku Slovenskej republiky.

1c) Zákon Národnej rady Slovenskej republiky č. 191/1994 Z.z.

 o označovaní obcí v jazyku národnostných menšín.

 § 1b

 Symboly obce

 (1) Obec má právo na vlastné symboly. Obec, ktorá má vlastné

symboly, je povinná ich používať pri výkone samosprávy. Symboly

obce sú erb obce, vlajka obce, pečať obce, prípadne aj znelka

obce. Právnické osoby zriadené alebo založené obcou, iné právnické

osoby a fyzické osoby môžu používať symboly obce len so súhlasom

obce.

 (2) Právo na vlastné symboly má aj časť obce. Ustanovenia

tohto zákona o používaní symbolov obce sa rovnako vzťahujú aj na

časť obce, ktorá vykonáva územnú samosprávu. 1d)

 (3) Obec označuje erbom obce a vlajkou obce budovu, ktorá je

sídlom orgánov obce, zasadaciu miestnosť obecného zastupiteľstva

a úradnú miestnosť starostu obce.

 (4) Obec používa odtlačok úradnej pečiatky s erbom obce

a názvom obce na rozhodnutia, oprávnenia a osvedčenia skutočností

vydaných pri výkone samosprávy.

 (5) Obec predkladá ministerstvu návrh na zápis symbolov obce

do Heraldického registra Slovenskej republiky.

------------------------------------------------------------------

1d) Zákon Slovenskej národnej rady č. 377/1990 Zb. o hlavnom meste

 Slovenskej republiky Bratislave v znení neskorších predpisov.

 Zákon Slovenskej národnej rady č. 401/1990 Zb. o meste Košice

 v znení neskorších predpisov.

 § 2

 Územie obce

 (1) Územie obce je územný celok, ktorý tvorí jedno katastrálne

územie alebo viac katastrálnych území.

 (2) Územie obce sa môže členiť na časti obce. Časť obce má

vlastný názov; časť obce nemusí mať vlastné katastrálne územie.

 (3) Obec zriaďuje, zrušuje, rozdeľuje alebo obce zlučuje vláda

nariadením. Rozhodnúť o tom možno iba so súhlasom obce a na

základe stanoviska krajského úradu, v ktorého územnom obvode sa

obec nachádza.

 (4) O inej zmene územia obce ako v odseku 3 rozhoduje so

súhlasom obce krajský úrad, ak osobitný zákon neustanovuje

inak. 2)

------------------------------------------------------------------

2) Zákon Národnej rady Slovenskej republiky č. 162/1995 Z.z.

 o katastri nehnuteľností a o zápise vlastníckych a iných práv

 k nehnuteľnostiam (katastrálny zákon) v znení neskorších

 predpisov.

 § 2a

 Zlučovanie a rozdelenie obce

 (1) Dve obce alebo viac obcí sa môžu zlúčiť do jednej obce;

obec sa môže rozdeliť na dve obce alebo viac obcí. Zlúčením obcí

zanikajú zlučované obce a vzniká nová obec; rozdelením obce zaniká

rozdeľovaná obec a vznikajú nové obce. Zlúčiť obce alebo rozdeliť

obec možno len s účinnosťou ku dňu konania všeobecných volieb do

orgánov samosprávy obcí.

 (2) Súčasťou návrhu na zlúčenie obcí je dohoda o zlúčení obcí

a údaje o výsledkoch hlasovania obyvateľov zlučovaných obcí.

Dohoda o zlúčení obcí obsahuje najmä

 a) názvy obcí, ktoré dohodu uzatvárajú,

 b) dátum, ku ktorému sa obce majú zlúčiť,

 c) názov novej obce a sídlo jej orgánov,

 d) označenie katastrálnych území novej obce,

 e) určenie majetku novej obce vrátane finančných prostriedkov,

 pohľadávok a záväzkov, ako aj označenie právnických osôb novej

 obce,

 f) zoznam všeobecne záväzných nariadení (ďalej len "nariadenie")

 vydaných zlučovanými obcami,

 g) podpisy starostov zlučovaných obcí s uvedením ich mena,

 priezviska a funkcie.

 (3) Nová obec, ktorá vznikla zlúčením obcí, je právnym

nástupcom každej z nich.

 (4) Nová obec zasiela kópiu dohody o zlúčení samosprávnemu

kraju, na ktorého území sa táto obec nachádza, Štatistickému úradu

Slovenskej republiky, okresnému úradu a daňovému úradu.

 (5) Obec sa môže rozdeliť, ak nové obce budú mať katastrálne

územie alebo súbor katastrálnych území tvoriaci súvislý územný

celok, najmenej 3 000 obyvateľov, ak urbanisticky nesplynuli

s ostatnými časťami obce. Obec nemožno rozdeliť, ak do rozvoja

odčleňovanej časti obce boli vložené investície, od ktorých je

závislá celá obec.

 (6) Dohodu o rozdelení obce a ďalšie dokumenty podpisuje

starosta obce a splnomocnenec petičného výboru alebo osoba určená

v petícii. 2a) Na rozdelenie obce sa primerane vzťahujú odseky 2

až 4.

------------------------------------------------------------------

2a) Zákon č. 85/1990 Zb. o petičnom práve v znení zákona

 č. 242/1998 Z.z.

 § 2b

 Označovanie ulíc a iných verejných priestranstiev

 (1) Obec určuje a mení nariadením názvy ulíc a iných verejných

priestranstiev.

 (2) V obci, v ktorej je viac ulíc alebo iných verejných

priestranstiev, má každá ulica alebo iné verejné priestranstvo

svoj názov.

 (3) Názvy ulíc a iných verejných priestranstiev sa určujú

s prihliadnutím na históriu obce, na významné nežijúce osobnosti,

na veci a pod. Neprípustné sú názvy po žijúcich osobách, názvy

dlhé, duplicitné, urážajúce mravnosť, náboženské alebo národnostné

cítenie, jazykovo nesprávne a názvy nepriliehavé vzhľadom na

históriu obce.

 (4) Označenie ulíc a iných verejných priestranstiev v jazyku

národnostnej menšiny upravuje osobitný zákon. 2b)

 (5) Označovanie ulíc a iných verejných priestranstiev názvami

zabezpečuje obec na vlastné náklady.

------------------------------------------------------------------

2b) § 4 ods. 1 zákona č. 184/1999 Z.z. o používaní jazykov

 národnostných menšín.

 § 2c

 Číslovanie stavieb

 (1) Obec určuje stavbám súpisné číslo a orientačné číslo,

vedie evidenciu súpisných čísiel a evidenciu orientačných čísiel

a udržiava ju v súlade so skutočným stavom.

 (2) Na označovanie stavieb súpisnými číslami obstaráva obec na

vlastné náklady tabuľky rovnakého vzoru. Obec môže rozhodnúť

o označovaní stavieb orientačnými číslami na tabuľkách rovnakého

vzoru.

 (3) Na účely prevodu vlastníctva k stavbe a poistenia stavby

môže obec určiť stavebníkovi súpisné číslo a orientačné číslo aj

bez kolaudačného rozhodnutia.

 § 2d

 Odo dňa vyhlásenia referenda, volieb do Národnej rady

Slovenskej republiky, volieb prezidenta Slovenskej republiky alebo

ľudového hlasovania o jeho odvolaní, volieb do orgánov územnej

samosprávy, hlasovania obyvateľov obce alebo sčítania obyvateľov,

domov a bytov nemožno až do ich vykonania rozhodnúť o územnej

zmene, určiť alebo zmeniť názov obce alebo jej časti, určiť názov

ulice alebo iného verejného priestranstva ani rozhodnúť o zmene

číslovania stavieb.

 § 3

 Obyvatelia obce

 (1) Obyvateľom obce je osoba, ktorá má na území obce trvalý

pobyt. 3)

 (2) Obyvateľ obce sa zúčastňuje na samospráve obce. Má právo

najmä

 a) voliť orgány samosprávy obce a byť zvolený do orgánu

 samosprávy obce,

 b) hlasovať o dôležitých otázkach života a rozvoja obce (miestne

 referendum),

 c) zúčastňovať sa na verejných zhromaždeniach obyvateľov obce

 a vyjadrovať na nich svoj názor a zúčastňovať sa na

 zasadnutiach obecného zastupiteľstva,

 d) obracať sa so svojimi podnetmi a sťažnosťami na orgány obce,

 e) používať obvyklým spôsobom obecné zariadenia a ostatný majetok

 obce slúžiaci pre verejné účely,

 f) požadovať súčinnosť pri ochrane svojej osoby a rodiny a svojho

 majetku nachádzajúceho sa v obci,

 g) požadovať pomoc v čase náhlej núdze.

 (3) Obyvateľ obce sa podieľa na rozvoji a zveľaďovaní obce

a poskytuje pomoc orgánom obce. V súvislosti s tým je povinný

 a) ochraňovať majetok obce a podieľať sa na nákladoch obce,

 vykonávať menšie obecné služby organizované obcou, ktoré sú

 určené na zlepšenie života, životného prostredia, ekonomických

 podmienok a sociálnych podmienok obyvateľov obce a sú

 vykonávané v záujme obce,

 b) podieľať sa na ochrane a na zveľaďovaní životného prostredia

 v obci,

 c) napomáhať udržiavať poriadok v obci,

 d) poskytovať podľa svojich schopností a možností osobnú pomoc

 pri likvidácii a na odstraňovaní následkov živelnej pohromy

 alebo havárie v obci. 4)

 (4) Obec je povinná poskytnúť obyvateľovi obce nevyhnutnú

okamžitú pomoc v jeho náhlej núdzi spôsobenej živelnou pohromou,

haváriou alebo inou podobnou udalosťou, najmä zabezpečiť mu

prístrešie, stravu alebo inú materiálnu pomoc.

 (5) Na samospráve obce má právo podieľať sa aj ten, kto

 a) má na území obce nehnuteľný majetok alebo v obci platí miestnu

 daň alebo miestny poplatok,

 b) je v obci prihlásený na prechodný pobyt 4a) alebo dlhodobý

 pobyt, 4b)

 c) má čestné občianstvo obce.

 (6) Na osoby uvedené v odseku 5 sa nevzťahuje odsek 2

písm. a) a b).

 (7) Pravidlá spôsobilosti výkonu oprávnení v odseku 2

písm. a) a b) upravuje osobitný predpis. 5)

------------------------------------------------------------------

 3) § 3 ods. 2 a 3 zákona č. 135/1982 Zb. o hlásení a evidencii

 pobytu občanov v znení neskorších predpisov.

 § 7 zákona Národnej rady Slovenskej republiky č. 73/1995 Z.z.

 o pobyte cudzincov na území Slovenskej republiky.

 4) Napr. § 17 až 22 zákona Slovenskej národnej rady č. 135/1974

 Zb. o štátnej správe vo vodnom hospodárstve.

4a) § 3 ods. 4 a 5 zákona č. 135/1982 Zb.

4b) § 6 zákona Národnej rady Slovenskej republiky č. 73/1995 Z.z.

 v znení neskorších predpisov.

 5) Zákon Slovenskej národnej rady č. 346/1990 Zb. o voľbách do

 orgánov samosprávy obcí.

 Samospráva obce

 § 4

 Nadpis zrušený od 1.1.2002

 (1) Obec samostatne rozhoduje a uskutočňuje všetky úkony

súvisiace so správou obce a jej majetku, všetky záležitosti, ktoré

ako jej samosprávnu pôsobnosť upravuje osobitný zákon, ak takéto

úkony podľa zákona nevykonáva štát alebo iná právnická osoba alebo

fyzická osoba.

 (2) Samosprávu obce vykonávajú obyvatelia obce

 a) orgánmi obce,

 b) hlasovaním obyvateľov obce,

 c) verejným zhromaždením obyvateľov obce.

 (3) Obec pri výkone samosprávy najmä

 a) vykonáva úkony súvisiace s riadnym hospodárením s hnuteľným

 a nehnuteľným majetkom obce a s majetkom vo vlastníctve štátu

 prenechaným obci do užívania,

 b) zostavuje a schvaľuje rozpočet obce a záverečný účet obce,

 c) rozhoduje vo veciach miestnych daní a miestnych poplatkov 5a)

 a vykonáva ich správu,

 d) usmerňuje ekonomickú činnosť v obci, a ak tak ustanovuje

 osobitný predpis, 5b) vydáva súhlas, záväzné stanovisko,

 stanovisko alebo vyjadrenie k podnikateľskej a inej činnosti

 právnických osôb a fyzických osôb a k umiestneniu prevádzky na

 území obce vydáva záväzné stanoviská k investičnej činnosti

 v obci,

 e) zabezpečuje výstavbu a údržbu a vykonáva správu miestnych

 komunikácií, verejných priestranstiev, obecného cintorína,

 kultúrnych, športových a ďalších obecných zariadení,

 kultúrnych pamiatok, pamiatkových území a pamätihodností obce,

 f) zabezpečuje verejnoprospešné služby, najmä nakladanie

 s komunálnym odpadom a drobným stavebným odpadom, 5c)

 udržiavanie čistoty v obci, správu a údržbu verejnej zelene

 a verejného osvetlenia, zásobovanie vodou, odvádzanie

 odpadových vôd, nakladanie s odpadovými vodami zo žúmp

 a miestnu verejnú dopravu,

 g) utvára a chráni zdravé podmienky a zdravý spôsob života

 a práce obyvateľov obce, chráni životné prostredie, ako aj

 utvára podmienky na zabezpečovanie zdravotnej starostlivosti,

 na vzdelávanie, kultúru, osvetovú činnosť, záujmovú umeleckú

 činnosť, telesnú kultúru a šport,

 h) plní úlohy na úseku ochrany spotrebiteľa 5d) a utvára

 podmienky na zásobovanie obce; určuje nariadením pravidlá času

 predaja v obchode, času prevádzky služieb a spravuje

 trhoviská,

 i) obstaráva a schvaľuje územnoplánovaciu dokumentáciu sídelných

 útvarov a zón, koncepciu rozvoja jednotlivých oblastí života

 obce, obstaráva a schvaľuje programy rozvoja bývania

 a spolupôsobí pri utváraní vhodných podmienok na bývanie

 v obci,

 j) vykonáva vlastnú investičnú činnosť a podnikateľskú činnosť

 v záujme zabezpečenia potrieb obyvateľov obce a rozvoja obce,

 k) zakladá, zriaďuje, zrušuje a kontroluje podľa osobitných

 predpisov svoje rozpočtové a príspevkové organizácie, iné

 právnické osoby a zariadenia,

 l) organizuje hlasovanie obyvateľov obce o dôležitých otázkach

 života a rozvoja obce,

 m) zabezpečuje verejný poriadok v obci; nariadením môže ustanoviť

 činnosti, ktorých vykonávanie je zakázané alebo obmedzené na

 určitý čas alebo na určitom mieste,

 n) zabezpečuje ochranu kultúrnych pamiatok v rozsahu podľa

 osobitných predpisov 6) a dbá o zachovanie prírodných hodnôt,

 o) plní úlohy na úseku sociálnej pomoci v rozsahu podľa

 osobitného predpisu, 6a)

 p) vykonáva osvedčovanie listín a podpisov na listinách,

 r) vedie obecnú kroniku v štátnom jazyku, prípadne aj v jazyku

 národnostnej menšiny. 6b)

 (4) Ak zákon pri úprave pôsobnosti obce neustanovuje, že ide

o výkon prenesenej pôsobnosti štátnej správy, platí, že ide

o výkon samosprávnej pôsobnosti obce.

 (5) Obec spolupracuje v záujme rozvoja obce s politickými

stranami a politickými hnutiami, 7) s občianskymi združeniami 8)

a inými právnickými osobami, ako aj s fyzickými osobami

pôsobiacimi v obci.

------------------------------------------------------------------

5a) Napríklad zákon Slovenskej národnej rady č. 544/1990 Zb.

 o miestnych poplatkoch v znení neskorších predpisov.

5b) Napríklad § 4 ods. 5 zákona Slovenskej národnej rady

 č. 194/1990 Zb. o lotériách a iných podobných hrách v znení

 neskorších predpisov, § 6 ods. 2 zákona Slovenskej národnej

 rady č. 494/1991 Zb. o štátnej správe v odpadovom

 hospodárstve, § 6 písm. a), h) a i) zákona Slovenskej národnej

 rady č. 134/1992 Zb. o štátnej správe ochrany ovzdušia v znení

 neskorších predpisov, § 8 ods. 5 zákona Národnej rady

 Slovenskej republiky č. 127/1994 Z.z. o posudzovaní vplyvov na

 životné prostredie, § 32 ods. 4 písm. k) zákona Národnej rady

 Slovenskej republiky č. 277/1994 Z.z. o zdravotnej

 starostlivosti v znení neskorších predpisov, § 30 písm. b)

 zákona Národnej rady Slovenskej republiky č. 168/1996 Z.z.

 o cestnej doprave, § 2 ods. 3 písm. i) vyhlášky Ministerstva

 školstva Slovenskej republiky č. 167/1995 Z.z. o strediskách

 služieb škole.

5c) § 39 zákona č. 223/2001 Z.z. o odpadoch.

5d) Zákon č. 634/1992 Zb. o ochrane spotrebiteľa v znení

 neskorších predpisov.

 Zákon Národnej rady Slovenskej republiky č. 274/1993 Z.z.

 o vymedzení pôsobnosti orgánov vo veciach ochrany spotrebiteľa

 v znení zákona č. 310/1999 Z.z.

 6) Napríklad § 30 zákona Slovenskej národnej rady č. 27/1987 Zb.

 o štátnej pamiatkovej starostlivosti.

6a) Zákon č. 195/1998 Z.z. o sociálnej pomoci v znení neskorších

 predpisov.

6b) § 3 ods. 3 zákona č. 184/1999 Z.z.

 7) Zákon č. 424/1991 Zb. o združovaní v politických stranách

 a v politických hnutiach v znení neskorších predpisov.

 8) Zákon č. 83/1990 Zb. o združovaní občanov v znení neskorších

 predpisov.

 § 5

 Vzťah štátu a obce

 (1) Na obec možno zákonom preniesť niektoré úlohy štátnej

správy, ak je ich plnenie týmto spôsobom racionálnejšie

a efektívnejšie. S prenesením úloh na obec štát poskytne obci

potrebné finančné a iné materiálne prostriedky.

 (2) Výkon štátnej správy prenesený na obec zákonom riadi

a kontroluje vláda. 8a) Obec pri rozhodovaní o právach

a povinnostiach fyzických osôb a právnických osôb vo veciach

preneseného výkonu štátnej správy koná podľa zákonov a iných

všeobecne záväzných právnych predpisov; v ostatných prípadoch sa

riadi aj uzneseniami vlády a internými normatívnymi aktmi

ministerstiev a iných ústredných orgánov štátnej správy.

 (3) Ak obec dlhodobo, najmenej šesť mesiacov nevykonáva svoju

pôsobnosť pri prenesenom výkone štátnej správy a neurobila v tomto

čase žiadne opatrenie na zabezpečenie jej výkonu, krajský úrad ju

písomne vyzve na nápravu a určí jej na to lehotu.

 (4) Ak obec v určenej lehote nezabezpečila nápravu, príslušný

na konanie je orgán miestnej štátnej správy oprávnený konať podľa

osobitného predpisu.

 (5) Obec je povinná uhradiť orgánu miestnej štátnej správy

finančné prostriedky za prenesený výkon štátnej správy, ktorý

uskutočnil z dôvodu jej nečinnosti.

 (6) Orgány štátnej správy prerokúvajú s obcami alebo s ich

združeniami opatrenia týkajúce sa obcí pred ich prijatím

a s prijatými opatreniami ich oboznamujú.

 (7) Obce podliehajú dozoru štátu v rozsahu vymedzenom

osobitnými zákonmi. 8b)

 (8) V záujme plnenia úloh obec spolupracuje s orgánmi štátu.

Orgány štátu poskytujú obciam pomoc v odborných veciach a potrebné

údaje z jednotlivých evidencií vedených orgánmi štátu a podieľajú

sa na odbornej príprave zamestnancov obcí a poslancov obecných

zastupiteľstiev. Obce poskytujú orgánom štátu potrebné údaje pre

jednotlivé evidencie vedené orgánmi štátu alebo pre úradné konania

v rozsahu vymedzenom osobitnými zákonmi.

 (9) Obec poskytuje súčinnosť pri zabezpečovaní kancelárskych

priestorov a iných nebytových priestorov pre štátny orgán, ktorý

má na jej území sídlo alebo pracovisko.

------------------------------------------------------------------

8a) Článok 71 ods. 2 Ústavy Slovenskej republiky v znení ústavného

 zákona č. 90/2001 Z.z.

8b) Napríklad § 4 písm. c) zákona Národnej rady Slovenskej

 republiky č. 39/1993 Z.z. o Najvyššom kontrolnom úrade

 Slovenskej republiky.

 § 6

 Všeobecne záväzné nariadenia obce

 (1) Obec môže vo veciach územnej samosprávy vydávať

nariadenia; nariadenie nesmie byť v rozpore s Ústavou Slovenskej

republiky, ústavnými zákonmi, zákonmi a medzinárodnými zmluvami,

s ktorými vyslovila súhlas Národná rada Slovenskej republiky

a ktoré boli ratifikované a vyhlásené spôsobom ustanoveným

zákonom.

 (2) Vo veciach, v ktorých obec plní úlohy štátnej správy, môže

vydávať nariadenie len na základe splnomocnenia zákonom a v jeho

medziach. Také nariadenie nesmie byť v rozpore s Ústavou

Slovenskej republiky, ústavnými zákonmi, medzinárodnými zmluvami,

ktoré boli ratifikované a vyhlásené spôsobom ustanoveným zákonom,

so zákonmi, s nariadeniami vlády, so všeobecne záväznými predpismi

ministerstiev a ostatných ústredných orgánov štátnej správy.

 (3) Nariadenie sa musí vyhlásiť. Vyhlásenie sa vykoná

vyvesením nariadenia na úradnej tabuli v obci najmenej na 15 dní;

účinnosť nadobúda pätnástym dňom od vyvesenia, ak v ňom nie je

ustanovený neskorší začiatok účinnosti. V prípade živelnej pohromy

alebo všeobecného ohrozenia, ak je to potrebné na odstraňovanie

následkov živelnej pohromy alebo na zabránenie škodám na majetku,

možno určiť skorší začiatok účinnosti nariadenia.

 (4) Vyvesenie nariadenia na úradnej tabuli v obci je

podmienkou jeho platnosti; okrem toho sa nariadenie zverejní aj

spôsobom v obci obvyklým.

 (5) Nariadenia musia byť každému prístupné na obecnom úrade

obce, ktorá ich vydala.

 § 7

 Financovanie obce

 (1) Obec financuje svoje potreby predovšetkým z vlastných

príjmov, zo štátnych dotácií, ako aj z ďalších zdrojov. Vlastné

príjmy v rozsahu podľa osobitných predpisov sú

 a) príjmy z majetku obce a z majetku prenechaného obci do

 užívania (nájmu),

 b) výnosy z miestnych daní a z miestnych poplatkov,

 c) podiely na daniach v správe štátu,

 d) výnosy z pokút uložených za priestupky,

 e) iné príjmy.

 (2) Obec môže na plnenie svojich úloh použiť návratné zdroje

financovania a prostriedky mimorozpočtových peňažných fondov.

 (3) Na plnenie rozvojového programu obce alebo na plnenie inej

úlohy, na ktorej má štát záujem, možno obci poskytnúť štátnu

dotáciu. Použitie štátnej dotácie je preskúmateľné štátnym orgánom

podľa osobitných predpisov.

 (4) Obci, ktorej vlastné príjmy nepostačujú na plnenie úloh

samosprávy, možno poskytnúť štátnu dotáciu podľa normatívu

určeného vládou.

 (5) Obec môže svoje úlohy financovať aj z prostriedkov

združených s inými obcami, so samosprávnymi krajmi a s inými

právnickými osobami alebo fyzickými osobami.

 (6) Obec si môže na plnenie svojich úloh zriadiť

mimorozpočtové peňažné fondy. Na plnenie úloh spoločných pre viac

obcí alebo z iného dôvodu môžu obce zriadiť spoločný fond; správu

fondu vykonáva rada fondu ustanovená obcami, ktoré fond zriadili,

a to podľa dohodnutých pravidiel.

 § 8

 Majetok obce

 (1) Majetkom obce sú veci vo vlastníctve obce a majetkové

práva obce.

 (2) Majetok obce slúži na plnenie úloh obce.

 (3) Majetok obce sa má zveľaďovať a zhodnocovať a vo svojej

celkovej hodnote zásadne nezmenšený zachovať. Darovanie

nehnuteľného majetku obce je neprípustné, ak osobitný predpis

neustanovuje inak.

 (4) Majetok obce možno použiť najmä na verejné účely, na

podnikateľskú činnosť a na výkon samosprávy obce.

 (5) Majetok obce, ktorý slúži na verejné účely (najmä pre

miestne komunikácie a iné verejné priestranstvá), je verejne

prístupný a možno ho obvyklým spôsobom používať, ak jeho

používanie obec neobmedzila.

 (6) Majetok obce a nakladanie s ním upravuje osobitný

zákon. 9)

------------------------------------------------------------------

9) Zákon Slovenskej národnej rady č. 138/1991 Zb. o majetku obcí

 v znení neskorších predpisov.

 § 9

 Rozpočet obce

 (1) Základom finančného hospodárenia obce je rozpočet obce,

ktorý sa zostavuje na obdobie jedného kalendárneho roka.

 (2) Rozpočet obce obsahuje príjmy a výdavky spojené

s činnosťou samosprávy, finančné vzťahy k štátnemu rozpočtu,

k rozpočtu samosprávneho kraja a finančné vzťahy k právnickým

osobám a fyzickým osobám.

 (3) Pred schválením je rozpočet obce zverejnený najmenej na

15 dní spôsobom v obci obvyklým, aby sa k nemu mohli obyvatelia

obce vyjadriť; to platí aj o záverečnom účte obce, ako aj o návrhu

na vyhlásenie dobrovoľnej zbierky.

 (4) Prebytky rozpočtu obce možno previesť do mimorozpočtového

peňažného fondu obce alebo do rozpočtu obce na ďalší kalendárny

rok.

 (5) Obec vedie účtovníctvo podľa osobitného zákona. 9a) Ročnú

účtovnú závierku obce overuje audítor. 9b) Audítor overuje aj

ďalšie skutočnosti ustanovené osobitným zákonom. 10)

 (6) Postavenie rozpočtu obce, jeho tvorbu a obsah, pravidlá

rozpočtového hospodárenia, tvorbu a použitie mimorozpočtových

zdrojov, spôsob finančného vyrovnávania medzi obcami, vzťahy

k štátnemu rozpočtu a k rozpočtu samosprávneho kraja ustanovuje

osobitný zákon. 10)

------------------------------------------------------------------

9a) Zákon č. 563/1991 Zb. o účtovníctve v znení neskorších

 predpisov.

9b) Zákon Slovenskej národnej rady č. 73/1992 Zb. o audítoroch

 a Slovenskej komore audítorov v znení neskorších predpisov.

10) Zákon Národnej rady Slovenskej republiky č. 303/1995 Z.z.

 o rozpočtových pravidlách v znení neskorších predpisov.

 DRUHÁ ČASŤ

 ORGÁNY OBCE

 § 10

 Základné ustanovenie

 (1) Orgánmi obce sú

 a) obecné zastupiteľstvo,

 b) starosta obce (ďalej len "starosta").

 (2) Obecné zastupiteľstvo môže zriadiť a zrušiť podľa potreby

stále alebo dočasné výkonné, kontrolné a poradné orgány, najmä

obecnú radu, komisie a určuje im náplň práce; môže zriadiť

a zrušiť aj ďalšie svoje orgány a útvary, ak tak ustanovuje

osobitný zákon. 10a)

------------------------------------------------------------------

10a) Napríklad zákon Slovenskej národnej rady č. 564/1991 Zb.

 o obecnej polícii v znení neskorších predpisov.

 § 11

 Obecné zastupiteľstvo

 (1) Obecné zastupiteľstvo je zastupiteľský zbor obce zložený

z poslancov zvolených v priamych voľbách obyvateľmi obce. Volebné

pravidlá upravuje osobitný predpis. 5) Funkčné obdobie obecného

zastupiteľstva sa končí zložením sľubu poslancov novozvoleného

obecného zastupiteľstva na štyri roky.

 (2) Funkcia poslanca obecného zastupiteľstva je nezlučiteľná

s funkciou

 a) starostu,

 b) zamestnanca obce, v ktorej bol zvolený,

 c) štatutárneho orgánu rozpočtovej organizácie alebo príspevkovej

 organizácie zriadenej obcou, v ktorej bol zvolený,

 d) podľa osobitného zákona. 10b)

 (3) Počet poslancov obecného zastupiteľstva na celé volebné

obdobie určí pred voľbami obecné zastupiteľstvo podľa počtu

obyvateľov obce takto:

 a) do 40 obyvateľov obce 3 poslanci,

 b) od 41 do 500 obyvateľov obce 3 až 5 poslancov,

 c) od 501 do 1 000 obyvateľov obce 5 až 7 poslancov,

 d) od 1 001 do 3 000 obyvateľov obce 7 až 9 poslancov,

 e) od 3 001 do 5 000 obyvateľov obce 9 až 11 poslancov,

 f) od 5 001 do 10 000 obyvateľov obce 11 až 13 poslancov,

 g) od 10 001 do 20 000 obyvateľov obce 13 až 19 poslancov,

 h) od 20 001 do 50 000 obyvateľov obce 15 až 25 poslancov,

 i) od 50 001 do 100 000 obyvateľov obce 19 až 31 poslancov,

 j) nad 100 000 obyvateľov obce 23 až 41 poslancov.

 (4) Obecné zastupiteľstvo rozhoduje o základných otázkach

života obce, najmä je mu vyhradené

 a) určovať zásady hospodárenia a nakladania s majetkom obce

 a s majetkom štátu, ktorý užíva, schvaľovať najdôležitejšie

 úkony týkajúce sa tohto majetku a kontrolovať hospodárenie

 s ním,

 b) schvaľovať rozpočet obce a jeho zmeny, kontrolovať jeho

 čerpanie a schvaľovať záverečný účet obce, schvaľovať emisiu

 komunálnych dlhopisov, schvaľovať zmluvu uzavretú podľa § 20

 ods. 1, rozhodovať o prijatí úveru alebo pôžičky, o prevzatí

 dlhu a o prevzatí ručiteľského záväzku,

 c) schvaľovať územný plán obce alebo jej časti a koncepcie

 rozvoja jednotlivých oblastí života obce,

 d) rozhodovať o zavedení a zrušení miestnej dane alebo miestneho

 poplatku podľa osobitných predpisov, 11)

 e) určovať náležitosti miestnej dane alebo miestneho poplatku

 a verejnej dávky a rozhodovať o prijatí úveru alebo pôžičky,

 f) vyhlasovať hlasovanie obyvateľov obce o najdôležitejších

 otázkach života a rozvoja obce a zvolávať verejné zhromaždenia

 občanov,

 g) uznášať sa na nariadeniach,

 h) schvaľovať dohody o medzinárodnej spolupráci a členstvo obce

 v medzinárodnom združení podľa § 21 ods. 1,

 i) určovať organizáciu obecného úradu a určovať plat starostu

 a hlavného kontrolóra,

 j) schvaľovať poriadok odmeňovania zamestnancov obce vypracovaný

 podľa osobitného predpisu, 11a) ako aj ďalšie predpisy

 (rokovací poriadok a pod.),

 k) zriaďovať, zrušovať a kontrolovať rozpočtové a príspevkové

 organizácie obce a na návrh starostu vymenúvať a odvolávať ich

 vedúcich (riaditeľov), zakladať a zrušovať obchodné

 spoločnosti a iné právnické osoby a schvaľovať zástupcov obce

 do ich orgánov, ako aj schvaľovať majetkovú účasť obce

 v právnickej osobe,

 l) schvaľovať združovanie obecných prostriedkov a činností

 a účasť v združeniach, ako aj zriadenie spoločného

 regionálneho alebo záujmového fondu,

 m) zriaďovať a zrušovať orgány potrebné na samosprávu obce

 a určovať náplň ich práce,

 n) udeľovať čestné občianstvo obce, obecné vyznamenania a ceny,

 o) ustanoviť erb obce, vlajku obce, pečať obce, prípadne znelku

 obce.

------------------------------------------------------------------

 5) Zákon Slovenskej národnej rady č. 346/1990 Zb. o voľbách do

 orgánov samosprávy obcí.

10b) Napríklad zákon č. 154/2001 Z.z. o prokurátoroch a právnych

 čakateľoch prokuratúry.

 11) Zákon č. 85/1990 Zb. o petičnom práve.

11a) Zákon č. 143/1992 Zb. o plate a odmene za pracovnú pohotovosť

 v rozpočtových a v niektorých ďalších organizáciách

 a orgánoch v znení neskorších predpisov.

 § 11a

 Nadpis zrušený od 1.1.2002

 (1) Obecné zastupiteľstvo vyhlási hlasovanie obyvateľov obce

(miestne referendum), ak ide o

 a) zlúčenie obcí, rozdelenie alebo zrušenie obce, 11b) ako aj

 zmenu názvu obce,

 b) odvolanie starostu (§ 13a ods. 3),

 c) petíciu skupiny obyvateľov obce aspoň 30% oprávnených

 voličov. 12)

 (2) Obecné zastupiteľstvo vyhlási hlasovanie obyvateľov obce

o rozdelení obce podľa odseku 1 písm. a), ak sú splnené podmienky

rozdelenia uvedené v tomto zákone.

 (3) Petíciu podľa odseku 1 písm. c) overujú aspoň traja

poslanci určení obecným zastupiteľstvom, ktorí nemôžu byť členmi

petičného výboru, a starosta; starosta neoveruje petíciu podanú

podľa § 13a ods. 3 písm. a) prvého bodu. Ak petícia spĺňa

náležitosti ustanovené osobitným zákonom 2a) a ak ide o rozdelenie

obce, aj náležitosti podľa odseku 2, obecné zastupiteľstvo vyhlási

hlasovanie obyvateľov obce tak, aby sa uskutočnilo do 90 dní od

doručenia petície obci; to platí aj v prípade petície podľa § 13a

ods. 3 písm. a) prvého bodu.

 (4) Obecné zastupiteľstvo môže vyhlásiť hlasovanie obyvateľov

obce aj pred rozhodnutím o ďalších dôležitých veciach samosprávy

obce (§ 4).

 (5) Výsledky hlasovania obyvateľov obce sú platné, ak sa na

ňom zúčastnila aspoň polovica oprávnených voličov 12) a ak bolo

rozhodnutie prijaté nadpolovičnou väčšinou platných hlasov

účastníkov hlasovania obyvateľov obce. Obecné zastupiteľstvo

vyhlási výsledky hlasovania obyvateľov obce do troch dní od

doručenia zápisnice o výsledkoch hlasovania na úradnej tabuli.

------------------------------------------------------------------

 2a) Zákon č. 85/1990 Zb. o petičnom práve v znení zákona

 č. 242/1998 Z.z.

11b) § 3 ods. 3 zákona Národnej rady Slovenskej republiky

 č. 221/1996 Z.z.

 12) § 2 ods. 1 a 2 zákona Slovenskej národnej rady č. 346/1990

 Zb. v znení neskorších predpisov.

 § 11b

 Verejné zhromaždenie obyvateľov obce

 Na prerokovanie obecných vecí môže obecné zastupiteľstvo

zvolať verejné zhromaždenie obyvateľov obce alebo jej časti.

 § 12

 Rokovanie obecného zastupiteľstva

 (1) Obecné zastupiteľstvo sa schádza podľa potreby, najmenej

však raz za dva mesiace. Jeho zasadnutie zvoláva a vedie starosta,

ak tento zákon neustanovuje inak. Prvé zasadnutie obecného

zastupiteľstva zvolá starosta zvolený v predchádzajúcom volebnom

období tak, aby sa uskutočnilo do 30 dní od vykonania volieb. Ak

požiada o zvolanie zasadnutia obecného zastupiteľstva aspoň

tretina poslancov obecného zastupiteľstva, starosta zvolá

zasadnutie obecného zastupiteľstva do 10 dní od doručenia žiadosti

na jeho konanie, ak žiadosť neobsahuje iný termín. Zasadnutie

obecného zastupiteľstva možno uskutočniť aj vtedy, ak ho starosta

nezvolá; v takomto prípade ho môže zvolať zástupca starostu alebo

iný poslanec poverený obecným zastupiteľstvom. Návrh programu

rokovania sa oznamuje a zverejňuje na úradnej tabuli aspoň tri dni

pred zasadnutím obecného zastupiteľstva alebo, ak ide o mimoriadne

zasadnutie, aspoň 24 hodín pred jeho konaním.

 (2) Obecné zastupiteľstvo rokuje vždy v zbore. Spôsobilé

rokovať a uznášať sa je vtedy, ak je prítomná nadpolovičná väčšina

všetkých poslancov. Na prijatie uznesenia obecného zastupiteľstva

je potrebný súhlas nadpolovičnej väčšiny prítomných poslancov; na

prijatie nariadenia je potrebný súhlas trojpätinovej väčšiny

prítomných poslancov. Ak obecné zastupiteľstvo nie je spôsobilé

rokovať a uznášať sa, starosta zvolá do 14 dní nové zasadnutie.

 (3) Ak obecné zastupiteľstvo zriadilo poradný orgán, vypočuje

pred prijatím rozhodnutia vo veci, pre ktorú bol poradný orgán

zriadený, jeho stanovisko.

 (4) Rokovania obecného zastupiteľstva sú zásadne verejné.

Obecné zastupiteľstvo vyhlási rokovanie za neverejné, ak predmetom

rokovania sú informácie alebo veci chránené podľa osobitných

zákonov. 12a)

 (5) Ak na rokovaní požiada o slovo poslanec Národnej rady

Slovenskej republiky, zástupca vlády alebo štátneho orgánu, slovo

sa mu udelí. Môže sa udeliť aj ktorémukoľvek obyvateľovi obce.

 (6) Nariadenie a uznesenie obecného zastupiteľstva podpisuje

starosta najneskôr do 10 dní od ich schválenia obecným

zastupiteľstvom.

 (7) Podrobné pravidlá o rokovaní obecného zastupiteľstva

upraví rokovací poriadok obecného zastupiteľstva.

------------------------------------------------------------------

12a) Napríklad § 17 až 20 zákona č. 513/1991 Zb. Obchodný

 zákonník, § 38 zákona č. 21/1992 Zb. o bankách v znení

 neskorších predpisov, § 23 zákona Slovenskej národnej rady

 č. 511/1992 Zb. o správe daní a poplatkov a o zmenách

 v sústave územných finančných orgánov, zákon č. 52/1998 Z.z.

 o ochrane osobných údajov v informačných systémoch, zákon

 č. 241/2001 Z.z. o ochrane utajovaných skutočností.

 Starosta

 § 13

 Nadpis zrušený od 1.1.2002

 (1) Predstaviteľom obce a najvyšším výkonným orgánom obce je

starosta. Funkcia starostu je verejná funkcia. Funkčné obdobie

starostu sa skončí zložením sľubu novozvoleného starostu. Spôsob

voľby starostu upravuje osobitný zákon. 5)

 (2) Starosta skladá sľub, ktorý znie: "Sľubujem na svoju česť

a svedomie, že budem riadne plniť svoje povinnosti, ochraňovať

záujmy obce a Slovenskej republiky. Ústavu Slovenskej republiky,

ústavné zákony, zákony a ostatné všeobecne záväzné právne predpisy

budem pri výkone svojej funkcie starostu uplatňovať podľa svojho

najlepšieho vedomia a svedomia.

 (3) Funkcia starostu je nezlučiteľná s funkciou

 a) poslanca obecného zastupiteľstva,

 b) zamestnanca obce, v ktorej bol zvolený,

 c) štatutárneho orgánu rozpočtovej organizácie alebo príspevkovej

 organizácie zriadenej obcou, v ktorej bol zvolený,

 d) predsedu samosprávneho kraja,

 e) vedúceho zamestnanca orgánu štátnej správy,

 f) podľa osobitného zákona. 10b)

 (4) Starosta

 a) zvoláva a vedie zasadnutia obecného zastupiteľstva a obecnej

 rady a podpisuje ich uznesenia,

 b) vykonáva obecnú správu,

 c) zastupuje obec vo vzťahu k štátnym orgánom, k právnickým

 a fyzickým osobám,

 d) rozhoduje vo všetkých veciach správy obce, ktoré nie sú

 zákonom alebo štatútom obce vyhradené obecnému zastupiteľstvu.

 (5) Starosta je štatutárnym orgánom v majetkovoprávnych

vzťahoch obce 13) a v pracovnoprávnych vzťahoch zamestnancov

obce; 14) v administratívnoprávnych vzťahoch je správnym

orgánom. 14a)

 (6) Starosta môže pozastaviť výkon uznesenia obecného

zastupiteľstva, ak sa domnieva, že odporuje zákonu alebo je pre

obec zjavne nevýhodné tak, že ho nepodpíše v lehote podľa § 12

ods. 6. Ak je zriadená obecná rada, starosta prerokuje uznesenie

obecného zastupiteľstva pred pozastavením jeho výkonu v obecnej

rade. Uznesením obecnej rady však nie je viazaný.

 (7) Ak bol výkon uznesenia obecného zastupiteľstva podľa

odseku 6 pozastavený, môže obecné zastupiteľstvo toto uznesenie

trojpätinovou väčšinou hlasov všetkých poslancov potvrdiť; ak

obecné zastupiteľstvo uznesenie nepotvrdí do dvoch mesiacov od

jeho schválenia, uznesenie stráca platnosť. Výkon potvrdeného

uznesenia starosta nemôže pozastaviť.

 (8) Starosta môže právnickej osobe alebo fyzickej osobe

oprávnenej na podnikanie uložiť pokutu do 200 000 Sk, ak

 a) poruší nariadenie,

 b) neudržuje čistotu a poriadok na užívanom pozemku alebo na inej

 nehnuteľnosti, a tým naruší vzhľad alebo prostredie obce,

 alebo ak znečistí verejné priestranstvo alebo odkladá veci

 mimo vyhradených miest,

 c) nesplní v určenej lehote bez vážneho dôvodu povinnosť uloženú

 starostom poskytnúť osobnú pomoc alebo vecnú pomoc počas

 odstraňovania a pri odstraňovaní následkov živelnej pohromy

 alebo pri inej mimoriadnej udalosti.

 (9) Pokutu možno uložiť do jedného roka odo dňa, keď sa

starosta dozvedel o tom, kto sa konania podľa odseku 8 dopustil,

najneskôr však do troch rokov od porušenia nariadenia alebo

nesplnenia povinnosti podľa odseku 8 písm. c). Pri ukladaní pokút

sa prihliada najmä na závažnosť, spôsob, čas trvania a následky

protiprávneho konania. Na konanie o uložení pokuty sa vzťahuje

všeobecný predpis o správnom konaní. 15) Pokuta je príjmom obce.

 (10) Platové pomery starostu upravuje osobitný zákon. 15a)

------------------------------------------------------------------

 5) Zákon Slovenskej národnej rady č. 346/1990 Zb. o voľbách do

 orgánov samosprávy obcí.

10b) Napríklad zákon č. 154/2001 Z.z. o prokurátoroch a právnych

 čakateľoch prokuratúry.

 13) § 20 Občianskeho zákonníka.

 § 24f ods. 2 Hospodárskeho zákonníka.

 14) § 9 ods. 1 Zákonníka práce.

14a) § 5 ods. 1 zákona č. 71/1967 Zb. o správnom konaní (správny

 poriadok).

 15) Zákon č. 71/1967 Zb.

15a) Zákon Národnej rady Slovenskej republiky č. 253/1994 Z.z.

 o právnom postavení a platových pomeroch starostov obcí

 a primátorov miest v znení neskorších predpisov.

 § 13a

 (1) Mandát starostu zaniká

 a) odmietnutím sľubu alebo zložením sľubu s výhradou,

 b) uplynutím funkčného obdobia,

 c) vzdaním sa mandátu,

 d) právoplatným odsúdením za úmyselný trestný čin alebo

 právoplatným odsúdením za trestný čin, ak výkon trestu odňatia

 slobody nebol podmienečne odložený,

 e) pozbavením spôsobilosti na právne úkony alebo obmedzením

 spôsobilosti na právne úkony,

 f) vyhlásením výsledku hlasovania obyvateľov obce o odvolaní

 starostu, ktorým sa rozhodlo o odvolaní starostu,

 g) zmenou trvalého pobytu mimo územia obce; v mestách so

 samosprávou mestských častí aj v prípade zmeny trvalého pobytu

 mimo územia mestskej časti, v ktorej vykonáva funkciu,

 h) v prípadoch podľa § 13 ods. 3, ak starosta do 30 dní odo dňa

 vzniku nezlučiteľnosti funkcie neurobí relevantný úkon na

 odstránenie tohto rozporu,

 i) smrťou,

 j) zrušením obce.

 (2) Vzdanie sa mandátu starostu sa musí urobiť písomne a jeho

účinky nastávajú doručením obecnému úradu. Vzdanie sa mandátu

nemožno vziať späť.

 (3) Obecné zastupiteľstvo

 a) vyhlási hlasovanie obyvateľov obce o odvolaní starostu, ak

 1. o to petíciou požiada aspoň 30% oprávnených voličov, 12)

 2. hrubo alebo opakovane zanedbáva povinnosti starostu,

 porušuje Ústavu Slovenskej republiky, ústavné zákony,

 zákony a ostatné všeobecne záväzné právne predpisy,

 b) môže vyhlásiť hlasovanie obyvateľov obce o odvolaní starostu,

 ak neprítomnosť alebo nespôsobilosť starostu na výkon funkcie

 trvá dlhšie ako šesť mesiacov.

 (4) O návrhu podľa odseku 3 písm. a) druhého bodu rozhoduje

obecné zastupiteľstvo nadpolovičnou väčšinou hlasov všetkých

poslancov.

------------------------------------------------------------------

12) § 2 ods. 1 a 2 zákona Slovenskej národnej rady č. 346/1990 Zb.

 v znení neskorších predpisov.

 § 13b

 Zastupovanie starostu

 (1) Starostu počas neprítomnosti alebo nespôsobilosti na výkon

funkcie zastupuje jeho zástupca, ktorého na návrh starostu na

tento účel zvolí spravidla na celé funkčné obdobie obecné

zastupiteľstvo z poslancov obecného zastupiteľstva. Obecné

zastupiteľstvo môže zástupcu starostu kedykoľvek odvolať; ak

zanikne mandát starostu pred uplynutím funkčného obdobia a nie je

zvolený zástupca starostu, urobí tak aj bez návrhu starostu.

 (2) Ak je v obci zriadená obecná rada, zástupca starostu je po

celý čas jej existencie po celé svoje funkčné obdobie jej členom.

Zástupca starostu v čase, keď zastupuje starostu, zvoláva a vedie

zasadnutie obecnej rady.

 (3) Obecné zastupiteľstvo na návrh starostu ustanoví okruh

úkonov a činnosti, ktoré je zástupca starostu oprávnený vykonávať.

 (4) Zástupca starostu zvolá obecné zastupiteľstvo v prípadoch

podľa § 13a ods. 3, ak ho nezvolá starosta.

 (5) Ak zanikne mandát starostu pred uplynutím funkčného

obdobia [§ 13a ods. 1 písm. c) až i)], plní úlohy starostu v plnom

rozsahu zástupca starostu. Zastupovanie sa skončí zložením sľubu

novozvoleného starostu.

 (6) Zástupcovi starostu, ktorý plní úlohy starostu podľa

odseku 5, patrí plat podľa osobitného zákona. 15a)

------------------------------------------------------------------

15a) Zákon Národnej rady Slovenskej republiky č. 253/1994 Z.z.

 o právnom postavení a platových pomeroch starostov obcí

 a primátorov miest v znení neskorších predpisov.

 § 13c

 Zrušený od 1.1.2002

 § 14

 Obecná rada

 (1) Obecné zastupiteľstvo môže zriadiť obecnú radu. Obecná

rada je zložená z poslancov obecného zastupiteľstva, ktorých volí

obecné zastupiteľstvo na celé funkčné obdobie. Obecnú radu a jej

členov môže obecné zastupiteľstvo kedykoľvek odvolať. Spôsob

volieb upravuje rokovací poriadok obecného zastupiteľstva.

 (2) Počet členov obecnej rady tvorí najviac tretinu počtu

poslancov obecného zastupiteľstva. V zložení obecnej rady sa

prihliada na zastúpenie politických strán v obecnom

zastupiteľstve.

 (3) Obecná rada je iniciatívnym, výkonným a kontrolným orgánom

obecného zastupiteľstva. Plní úlohy podľa rozhodnutia obecného

zastupiteľstva. Zároveň plní funkciu poradného orgánu starostu.

 (4) Obecná rada sa schádza podľa potreby, najmenej raz za

mesiac. Jej zasadnutie zvoláva a vedie starosta.

 (5) Obecná rada je spôsobilá rokovať, ak je prítomná

nadpolovičná väčšina všetkých členov rady. Na prijatie uznesenia

obecnej rady je potrebný súhlas nadpolovičnej väčšiny všetkých jej

členov.

 § 15

 Komisie

 (1) Obecné zastupiteľstvo môže zriaďovať komisie ako svoje

stále alebo dočasné poradné, iniciatívne a kontrolné orgány.

 (2) Komisie sú zložené z poslancov obecného zastupiteľstva

a z ďalších osôb zvolených obecným zastupiteľstvom.

 (3) Zloženie a úlohy komisií vymedzuje obecné zastupiteľstvo.

 § 16

 Obecný úrad

 (1) Obecný úrad je výkonným orgánom obecného zastupiteľstva

a starostu. Obecný úrad zabezpečuje organizačné a administratívne

veci obecného zastupiteľstva a starostu, ako aj orgánov zriadených

obecným zastupiteľstvom.

 (2) Obecný úrad najmä

 a) zabezpečuje písomnú agendu orgánov obce a orgánov obecného

 zastupiteľstva a je podateľňou a výpravňou písomností obce,

 b) zabezpečuje odborné podklady a iné písomnosti na rokovanie

 obecného zastupiteľstva obecnej rady a komisií,

 c) vypracúva písomné vyhotovenia všetkých rozhodnutí starostu

 vydaných v správnom konaní,

 d) vykonáva nariadenia, uznesenia obecného zastupiteľstva

 a rozhodnutia starostu.

 (3) Prácu obecného úradu organizuje starosta.

 (4) V obciach s väčším počtom zamestnancov môže byť zriadená

funkcia prednostu obecného úradu.

 § 16a

 Zrušený od 1.1.2002

 § 17

 Prednosta obecného úradu

 (1) Ak je v obci zriadená funkcia prednostu obecného úradu,

obecný úrad vedie a jeho prácu organizuje prednosta. Prednostu

vymenúva a odvoláva starosta.

 (2) Prednosta obecného úradu je zamestnancom obce, ktorý

zodpovedá za svoju činnosť starostovi. Spolu s ním podpisuje

zápisnice zo zasadnutí obecného zastupiteľstva.

 (3) Prednosta obecného úradu sa zúčastňuje zasadnutí obecného

zastupiteľstva a obecnej rady s hlasom poradným.

 (4) zrušený od 1.1.2002.

 § 18

 Hlavný kontrolór

 (1) Obecné zastupiteľstvo zriaďuje funkciu hlavného

kontrolóra. Hlavného kontrolóra volí a odvoláva obecné

zastupiteľstvo na šesť rokov a po uplynutí tohto obdobia sa jeho

pracovnoprávny vzťah k obci skončí. Hlavný kontrolór je

zamestnancom obce a za svoju činnosť zodpovedá obecnému

zastupiteľstvu. Obec môže zriadiť útvar hlavného kontrolóra.

 (2) Hlavný kontrolór najmä

 a) vykonáva kontrolu príjmov a výdavkov rozpočtu obce

 a hospodárenia s majetkom obce, ako aj hospodárenia

 rozpočtových organizácií obce a príspevkových organizácií

 obce,

 b) vypracúva odborné stanoviská k návrhu rozpočtu obce

 a záverečného účtu obce pred ich schválením v obecnom

 zastupiteľstve,

 c) predkladá výsledky kontroly priamo obecnému zastupiteľstvu,

 d) predkladá obecnému zastupiteľstvu najmenej raz ročne správu

 o výsledkoch kontrolnej činnosti,

 e) spolupracuje s príslušnými štátnymi orgánmi vo veciach

 kontroly hospodárenia s prostriedkami pridelenými obci zo

 štátneho rozpočtu.

 (3) Hlavný kontrolór sa zúčastňuje na zasadnutiach obecného

zastupiteľstva a na zasadnutiach obecnej rady s hlasom poradným.

 (4) Hlavný kontrolór je oprávnený nahliadať do účtovných

a pokladničných dokladov, ako aj do iných dokumentov týkajúcich sa

pokladničných operácií, vedenia účtovníctva, nakladania s majetkom

obce a do iných dokladov potrebných na výkon kontroly.

 (5) Funkcia hlavného kontrolóra je nezlučiteľná s funkciou

 a) poslanca obecného zastupiteľstva,

 b) starostu,

 c) člena orgánu právnickej osoby založenej alebo zriadenej obcou,

 d) iného zamestnanca obce,

 e) podľa osobitného zákona. 16)

 (6) Výkon funkcie hlavného kontrolóra sa skončí

 a) vzdaním sa funkcie,

 b) odvolaním z funkcie,

 c) uplynutím obdobia, na ktoré bol zvolený,

 d) smrťou.

 (7) Obecné zastupiteľstvo odvolá hlavného kontrolóra

z funkcie, ak

 a) bol právoplatne odsúdený za úmyselný trestný čin alebo

 právoplatne odsúdený za trestný čin, ak výkon trestu odňatia

 slobody nebol podmienečne odložený,

 b) vykonáva funkciu podľa odseku 5,

 c) hrubo alebo opakovane zanedbáva povinnosti vyplývajúce z jeho

 funkcie,

 d) bol pozbavený spôsobilosti na právne úkony alebo jeho

 spôsobilosť na právne úkony bola obmedzená.

------------------------------------------------------------------

16) Napríklad § 10 zákona Národnej rady Slovenskej republiky

 č. 39/1993 Z.z. v znení zákona č. 458/2000 Z.z., § 23 zákona

 č. 385/2000 Z.z. o sudcoch a prísediacich a o zmene a doplnení

 niektorých zákonov.

 § 18a

 Hlavný kontrolór viacerých obcí

 Hlavný kontrolór môže vykonávať kontrolnú činnosť pre viaceré

obce podľa osobitného zákona. 16a)

------------------------------------------------------------------

16a) Napríklad § 70 zákona č. 65/1965 Zb. Zákonník práce v znení

 neskorších predpisov.

 § 19

 Obecná polícia

 Zriadenie, postavenie a úlohy obecnej polície upravuje

osobitný zákon. 10a)

------------------------------------------------------------------

10a) Napríklad zákon Slovenskej národnej rady č. 564/1991 Zb.

 o obecnej polícii v znení neskorších predpisov.

 TRETIA ČASŤ

 SPOLUPRÁCA OBCÍ

 Vnútroštátna spolupráca

 § 20

 Formy a zásady spolupráce

 (1) Obce môžu spolupracovať na základe zmluvy uzavretej na

účel uskutočnenia konkrétnej úlohy alebo činnosti, na základe

zmluvy o zriadení združenia obcí, zriadením alebo založením

právnickej osoby podľa osobitného zákona. 16b)

 (2) Majetok, ktorý obce získajú na základe zmluvy uzavretej na

účel uskutočnenia konkrétnej úlohy alebo činnosti, alebo

z činnosti právnickej osoby, ktorú založili podľa osobitného

zákona, stáva sa spoluvlastníctvom všetkých obcí, ktoré sú

účastníkmi zmluvy. Podiel na majetku získanom spoločnou činnosťou

zodpovedá sume vložených prostriedkov, ak sa obce nedohodnú inak.

 (3) Spolupráca obcí sa riadi zásadami zákonnosti, vzájomnej

výhodnosti a súladu s potrebami obyvateľov obcí. Obce majú pri

vzájomnej spolupráci rovnaké postavenie.

------------------------------------------------------------------

16b) Napríklad Obchodný zákonník v znení neskorších predpisov,

 zákon Národnej rady Slovenskej republiky č. 303/1995 Z.z.

 v znení neskorších predpisov, zákon č. 213/1997 Z.z.

 o neziskových organizáciách poskytujúcich všeobecne prospešné

 služby.

 § 20a

 Zmluvy

 (1) Zmluva uzavretá na účel uskutočnenia konkrétnej úlohy

alebo činnosti sa uzatvára na určitý čas alebo na neurčitý čas.

Jej predmetom nemôže byť vznik právnickej osoby. Zmluva musí mať

písomnú formu, inak je neplatná.

 (2) Zmluva musí obsahovať

 a) označenie účastníkov zmluvy,

 b) vymedzenie predmetu zmluvy,

 c) vymedzenie času, na ktorý sa uzatvára,

 d) práva a povinnosti účastníkov zmluvy,

 e) podiel každej obce na majetku získanom spoločnou činnosťou,

 f) spôsob využitia stavby, ak je predmetom zmluvy,

 g) spôsob odstúpenia od zmluvy a vyporiadania majetkových

 a finančných záväzkov.

 (3) Ak je predmetom zmluvy zriadenie spoločného obecného

úradu, zmluva musí obsahovať

 a) určenie sídla spoločného obecného úradu; ak spoločný obecný

 úrad zabezpečuje prenesený výkon štátnej správy pre obec,

 ktorá ho uskutočňuje podľa osobitného predpisu aj pre iné

 obce, je jeho sídlom táto obec,

 b) určenie počtu zamestnancov, spôsobu financovania jeho nákladov

 a jeho organizáciu,

 c) určenie starostu, ktorý bude štatutárnym orgánom

 v majetkovoprávnych veciach týkajúcich sa spoločného obecného

 úradu a v pracovnoprávnych veciach týkajúcich sa zamestnancov

 v spoločnom obecnom úrade.

 (4) Na platnosť zmluvy je potrebný súhlas nadpolovičnej

väčšiny všetkých poslancov obecného zastupiteľstva každej obce,

ktorá je účastníkom zmluvy. Za záväzky vzniknuté voči tretím

osobám zo zmluvy uzavretej na účel uskutočnenia konkrétnej úlohy

alebo činnosti účastníci zmluvy zodpovedajú spoločne

a nerozdielne, ak zmluva neustanovuje inak.

 Združenie obcí

 § 20b

 (1) Obce môžu zriaďovať združenia obcí.

 (2) Združenie obcí je právnická osoba.

 (3) Združenie obcí nadobúda právnu subjektivitu dňom

registrácie registrujúcim orgánom.

 (4) Predmetom činnosti združenia obcí je najmä oblasť

sociálnych vecí, starostlivosti o životné prostredie (predovšetkým

zhromažďovanie, odvoz a spracúvanie komunálneho odpadu, odvádzanie

a čistenie odpadových vôd), miestna doprava, oblasť školstva,

kultúry a miestny cestovný ruch; svojou činnosťou združenie obcí

napomáha vytvárať podmienky na plnenie úloh obcí, ako aj úloh

vyššieho územného celku.

 (5) Na platnosť zmluvy o zriadení združenia obcí je potrebný

súhlas nadpolovičnej väčšiny všetkých poslancov obecného

zastupiteľstva každej obce, ktorá je účastníkom zmluvy. Súčasťou

zmluvy o zriadení združenia obcí sú jeho stanovy.

 § 20c

 (1) Návrh na registráciu združenia obcí sa podáva krajskému

úradu, v ktorého územnom obvode sa nachádza sídlo združenia.

 (2) K návrhu na registráciu sa prikladajú tieto doklady:

 a) zmluva o založení združenia obcí podpísaná starostami všetkých

 obcí, ktoré sa stávajú členmi združenia obcí, s uvedením ich

 mena, priezviska, rodného čísla, bydliska, funkcie a názvu

 obce,

 b) uznesenia o schválení zmluvy obcami, ktoré sú jej účastníkmi,

 c) oznámenie o tom, kto je splnomocnencom oprávneným konať v mene

 združenia obcí,

 d) stanovy združenia, v ktorých sa uvádza

 1. názov združenia obcí,

 2. sídlo,

 3. cieľ činnosti,

 4. orgány združenia obcí, spôsob ich ustanovenia, určenie

 orgánov oprávnených konať v mene združenia obcí,

 5. zásady hospodárenia,

 6. spôsob zániku, naloženia s majetkom a vyporiadania všetkých

 záväzkov združenia obcí,

 e) meno, priezvisko a adresa osoby splnomocnenej na podanie

 návrhu na registráciu združenia obcí.

 (3) Názov združenia obcí sa musí líšiť od názvu právnickej

osoby, ktorá už vyvíja činnosť na území Slovenskej republiky,

a musí obsahovať slová "združenie obcí".

 (4) Ak návrh na registráciu nemá náležitosti podľa odsekov

2 a 3 alebo ak údaje v ňom uvedené sú neúplné alebo nepresné,

krajský úrad určí lehotu najviac 10 dní na odstránenie nedostatkov

návrhu a konanie preruší. Ak navrhovateľ nedostatky návrhu na

registráciu v určenej lehote neodstráni, krajský úrad konanie

zastaví.

 § 20d

 (1) Krajský úrad registráciu odmietne, ak z predloženej zmluvy

alebo zo stanov vyplýva, že činnosť združenia obcí nie je v súlade

 a) s Ústavou Slovenskej republiky, ústavnými zákonmi, so zákonmi

 a s medzinárodnými zmluvami, ktorými je Slovenská republika

 viazaná, alebo s verejným záujmom,

 b) s § 20b ods. 4.

 (2) O odmietnutí registrácie rozhodne krajský úrad do 30 dní

od začatia konania.

 (3) Proti rozhodnutiu o odmietnutí registrácie možno podať do

15 dní od doručenia rozhodnutia splnomocnencovi opravný

prostriedok na krajský súd príslušný podľa sídla združenia, a ak

ide o združenie s pôsobnosťou na celom území Slovenskej republiky,

na Najvyšší súd Slovenskej republiky.

 (4) Súd rozhodnutie krajského úradu zruší, ak neboli dané

dôvody na odmietnutie registrácie. Deň právoplatnosti rozhodnutia

súdu je dňom registrácie združenia obcí. Krajský úrad na žiadosť

splnomocnenca združenia obcí mu zašle jedno vyhotovenie stanov, na

ktorom vyznačí deň registrácie.

 (5) Ak splnomocnencovi združenia obcí nebolo do 60 dní od

začatia konania doručené rozhodnutie krajského úradu o odmietnutí

registrácie, združenie obcí nadobúda právnu subjektivitu dňom

nasledujúcom po uplynutí tejto lehoty; tento deň je dňom

registrácie. Krajský úrad zašle splnomocnencovi združenia obcí

jedno vyhotovenie stanov, na ktorom vyznačí deň registrácie.

 § 20e

 (1) Ak krajský úrad nezistí dôvod na odmietnutie registrácie,

vykoná do 30 dní od začatia konania registráciu a v tejto lehote

zašle splnomocnencovi združenia obcí jedno vyhotovenie stanov

s vyznačením dňa registrácie. O registrácii sa nevydáva

rozhodnutie.

 (2) Vznik združenia obcí ako právnickej osoby, jeho názov

a sídlo oznámi krajský úrad do 7 dní od registrácie Štatistickému

úradu Slovenskej republiky; to platí aj pre vznik združenia obcí

podľa § 20d ods. 4 a 5.

 (3) Na konanie o registrácii sa vzťahuje všeobecný predpis

o správnom konaní, 15) ak tento zákon neustanovuje inak.

------------------------------------------------------------------

15) Zákon č. 71/1967 Zb.

 § 20f

 (1) Združenie obcí zaniká

 a) dobrovoľným rozpustením alebo zlúčením s iným združením obcí,

 b) právoplatným rozhodnutím krajského úradu o jeho rozpustení.

 (2) Pri zániku združenia obcí podľa odseku 1 písm. a) jeho

štatutárny orgán oznámi zánik združenia do 15 dní príslušnému

krajskému úradu.

 (3) Ak krajský úrad zistí, že združenie obcí vyvíja činnosť

uvedenú v § 20d ods. 1, bezodkladne ho na to upozorní a vyzve ho,

aby do jedného mesiaca od doručenia upozornenia od takej činnosti

upustilo. Ak združenie obcí v tejto činnosti po určenej lehote

pokračuje, krajský úrad vydá rozhodnutie o jeho rozpustení. Proti

tomuto rozhodnutiu možno podať opravný prostriedok na krajský súd

príslušný podľa sídla združenia, a ak ide o združenie

s pôsobnosťou na celom území Slovenskej republiky, na Najvyšší súd

Slovenskej republiky. Ak združenie obcí zaniká rozhodnutím súdu,

súd v rozhodnutí súčasne určí likvidátora.

 (4) Pri preskúmaní rozhodnutia podľa § 20d ods. 3 a § 20f

ods. 3 postupuje súd podľa ustanovení Občianskeho súdneho poriadku

o preskúmaní rozhodnutí iných orgánov. 17) Opravný prostriedok má

odkladný účinok; ak sú na to závažné dôvody, môže súd na obdobie

do právoplatnosti jeho rozhodnutia činnosť združenia obcí

pozastaviť. V tomto období smie združenie obcí vykonávať len

činnosť nevyhnutnú na plnenie jeho povinností podľa zákona. Súd

rozhodnutie krajského úradu zruší, ak neboli dané dôvody na

rozpustenie združenia obcí.

------------------------------------------------------------------

17) § 250l až 250s Občianskeho súdneho poriadku.

 § 21

 Medzinárodná spolupráca

 (1) Obec môže v rozsahu svojej pôsobnosti spolupracovať

s územnými a správnymi celkami alebo s úradmi iných štátov

vykonávajúcimi miestne funkcie. Má právo stať sa členom

medzinárodného združenia územných celkov alebo územných orgánov.

 (2) Dohoda alebo členstvo v medzinárodnom združení nesmie byť

v rozpore s Ústavou Slovenskej republiky, ústavnými zákonmi, so

zákonmi a s medzinárodnými zmluvami, ktorými je Slovenská

republika viazaná, alebo s verejným záujmom.

 (3) Ak je nevyhnutné zriadiť dohodou osobitný orgán, ten môže

mať len súkromnoprávnu povahu.

 (4) Ak o to obec požiada, krajský úrad posúdi návrh dohody

alebo členstvo v medzinárodnom združení. Na požiadanie krajského

úradu sú príslušné orgány štátnej správy povinné bezodkladne

poskytnúť súčinnosť pri vypracúvaní stanoviska.

 (5) Obec zasiela rovnopis uzatvorenej dohody alebo dokladu

o členstve v medzinárodnom združení krajskému úradu, ktorý vedie

ich evidenciu.

 (6) Krajský úrad podá na príslušný súd návrh na určenie

povinnosti obce vypovedať dohodu alebo členstvo v medzinárodnom

združení z dôvodu ich rozporu s odsekom 2.

 ŠTVRTÁ ČASŤ

 MESTÁ

 § 22

 Vyhlásenie obce za mesto

 (1) Národná rada Slovenskej republiky môže vždy k 1. januáru

na návrh vlády vyhlásiť za mesto obec, ktorá

 a) je hospodárskym, administratívnym a kultúrnym centrom alebo

 centrom cestovného ruchu, alebo kúpeľným miestom,

 b) zabezpečuje služby aj pre obyvateľov okolitých obcí,

 c) má zabezpečené dopravné spojenie s okolitými obcami,

 d) má aspoň v časti územia mestský charakter zástavby, 18)

 e) má najmenej 5 000 obyvateľov.

 (2) Obec možno vyhlásiť za mesto, aj keď nespĺňa podmienku

počtu obyvateľov, ak je to opodstatnené vzhľadom na splnenie

ostatných predpokladov uvedených v odseku 1.

 (3) Návrh na vyhlásenie obce za mesto podáva vláda Národnej

rade Slovenskej republiky na základe žiadosti obce.

 (4) Obec podáva žiadosť o vyhlásenie obce za mesto

prostredníctvom krajského úradu; k žiadosti priloží územný plán

obce a ďalšiu dokumentáciu o tom, že spĺňa predpoklady uvedené

v odseku 1. Krajský úrad postúpi žiadosť obce spolu so svojím

stanoviskom ministerstvu.

 (5) Uznesenie Národnej rady Slovenskej republiky o vyhlásení

obce za mesto sa uverejňuje v Zbierke zákonov Slovenskej

republiky.

 (6) Na základe uznesenia Národnej rady Slovenskej republiky

vláda vydá osvedčenie o vyhlásení obce za mesto.

 (7) Po rozdelení obce vyhlásenej za mesto Národná rada

Slovenskej republiky na návrh vlády uznesením odníme štatút mesta

tej z nových obcí, ktorá prestala spĺňať predpoklady uvedené

v odseku 1.

 (8) Mestá spolu s názvom používajú označenie "mesto". Pri

výkone samosprávy používajú erb mesta, vlajku mesta, pečať mesta

a mestské insígnie.

------------------------------------------------------------------

18) § 139a ods. 6 zákona č. 50/1976 Zb. o územnom plánovaní

 a stavebnom poriadku (stavebný zákon) v znení neskorších

 predpisov.

 § 22a

 (1) Právne postavenie, územné usporiadanie a orgány samosprávy

miest s počtom obyvateľov nad 200 000 upravuje osobitný zákon.

 (2) Osobitné postavenie hlavného mesta Slovenskej republiky

Bratislavy, štruktúru a postavenie jeho orgánov upravuje osobitný

zákon. 18a)

------------------------------------------------------------------

18a) Zákon Slovenskej národnej rady č. 377/1990 Zb. o hlavnom

 meste Slovenskej republiky Bratislave v znení neskorších

 predpisov.

 § 23

 Výbory v mestských častiach

 (1) Mesto môže zriaďovať v mestských častiach s vlastným

spravidla katastrálnym územím výbory. Členmi výborov sú všetci

poslanci mestského zastupiteľstva zvolení v mestskej časti. Na

čele výboru je predseda, ktorým je člen výboru zvolený výborom.

 (2) Výbory v mestských častiach reprezentujú obyvateľov

mestskej časti a podieľajú sa na samospráve mesta.

 (3) Oprávnenia a povinnosti výboru pri samospráve mesta,

vzťahy výboru a mestského zastupiteľstva, štruktúru výboru

a ďalšie potrebné veci upraví štatút mesta.

 § 24

 Orgány mesta

 (1) Mestské zastupiteľstvo je orgánom samosprávy mesta. Na

jeho postavenie sa vzťahujú ustanovenia tohto zákona o obecnom

zastupiteľstve. Okrem toho mestské zastupiteľstvo najmä

 a) rozhoduje o zriadení výborov v mestských častiach

 a o vymedzení ich oprávnení,

 b) ustanovuje erb mesta, vlajku mesta, pečať mesta, prípadne

 znelku mesta,

 c) schvaľuje štatút mesta.

 (2) Predstaveným mesta a jeho najvyšším výkonným orgánom je

primátor mesta. Na jeho postavenie sa vzťahujú ustanovenia tohto

zákona o starostovi. Okrem toho primátor

 a) uchováva vlajku mesta a pečať mesta,

 b) používa mestské insígnie.

 (3) Úlohy obecnej rady a obecného úradu plní v mestách mestská

rada a mestský úrad.

 PIATA ČASŤ

 POSLANCI OBECNÝCH ZASTUPITEĽSTIEV

 § 25

 Povinnosti a oprávnenia poslancov obecných zastupiteľstiev

 (1) Poslanec obecného zastupiteľstva (ďalej len poslanec") je

povinný najmä

 a) zložiť sľub na prvom zasadnutí obecného zastupiteľstva,

 ktorého sa zúčastní,

 b) zúčastňovať sa zasadnutí obecného zastupiteľstva a jeho

 orgánov, do ktorých bol zvolený,

 c) dodržiavať organizačný a rokovací poriadok,

 d) obhajovať záujmy obce a jej obyvateľov.

 (2) Mandát poslanca zaniká

 a) odmietnutím sľubu alebo zložením sľubu s výhradou,

 b) uplynutím funkčného obdobia,

 c) vzdaním sa mandátu,

 d) právoplatným odsúdením za úmyselný trestný čin alebo

 právoplatným odsúdením za trestný čin, ak výkon trestu odňatia

 slobody nebol podmienečne odložený,

 e) pozbavením spôsobilosti na právne úkony alebo obmedzením

 spôsobilosti na právne úkony,

 f) zmenou trvalého pobytu mimo územia obce; v mestách so

 samosprávou mestských častí aj v prípade zmeny trvalého pobytu

 mimo územia mestskej časti, v ktorej vykonáva funkciu,

 g) ak sa bez vážneho dôvodu a bez ospravedlnenia nezúčastní

 trikrát po sebe riadneho zasadnutia obecného zastupiteľstva,

 h) ak počas jedného roka nie je spôsobilý zúčastňovať sa na

 zasadnutiach obecného zastupiteľstva,

 i) v prípadoch podľa § 11 ods. 2,

 j) zrušením obce alebo

 k) smrťou.

 Mandát poslanca obecného zastupiteľstva zanikne vzdaním sa len

vtedy, ak vzdanie sa bolo urobené ústne do zápisnice alebo

písomne; pri písomnom vzdaní sa mandátu jeho účinky nastávajú

doručením obecnému úradu. Vzdanie sa mandátu nemožno vziať späť.

 (3) Poslanec je oprávnený najmä

 a) predkladať obecnému zastupiteľstvu i ostatným orgánom návrhy,

 b) interpelovať starostu a členov obecnej rady vo veciach

 týkajúcich sa výkonu ich práce,

 c) požadovať od riaditeľov právnických osôb založených alebo

 zriadených obcou vysvetlenie vo veciach týkajúcich sa ich

 činnosti,

 d) požadovať informácie a vysvetlenia od fyzických a právnických

 osôb, ktoré vykonávajú v obci podnikateľskú činnosť, vo

 veciach týkajúcich sa dôsledkov ich podnikania v obci,

 e) zúčastňovať sa na previerkach, na kontrolách, na vybavovaní

 sťažností a oznámení, ktoré uskutočňujú orgány obce,

 f) požadovať vysvetlenia od štátnych orgánov vo veciach

 potrebných pre riadny výkon poslaneckej funkcie.

 (4) Funkcia poslanca sa zásadne vykonáva bez prerušenia

pracovného alebo obdobného pomeru. Za jej výkon však môže obec

poskytnúť odmenu. Poslancovi patrí náhrada skutočných výdavkov,

ktoré mu v súvislosti s výkonom funkcie poslanca vznikli, podľa

osobitných predpisov platných pre zamestnancov v pracovnom pomere.

 (5) Poslanec nesmie byť pre výkon svojej funkcie ukrátený na

právach ani nárokoch vyplývajúcich z pracovného alebo obdobného

pomeru. Zamestnávatelia umožňujú poslancom výkon funkcie podľa

osobitných predpisov; to platí aj o členoch komisií, ktorí nie sú

poslancami. Obec uhrádza zamestnávateľom na požiadanie náhradu za

vyplatenú náhradu mzdy alebo inej odmeny za prácu. Poslancom,

ktorí nie sú v pracovnom alebo obdobnom pomere, obec poskytuje

náhradu ušlého zárobku.

 (6) Poslanec je povinný na požiadanie informovať voličov

o svojej činnosti a činnosti obecného zastupiteľstva.

 (7) Poslancovi, ktorý je na výkon funkcie dlhodobe plne

uvoľnený zo zamestnania, patrí namiesto mzdy alebo inej odmeny

v zamestnaní primeraný plat od obce. Jeho pracovný vzťah

v doterajšom zamestnaní zostáva zachovaný za podmienok podľa

osobitných predpisov. 18a)

 (8) zrušený od 1.1.2002.

------------------------------------------------------------------

18a) Zákon Slovenskej národnej rady č. 377/1990 Zb. o hlavnom

 meste Slovenskej republiky Bratislave v znení neskorších

 predpisov.

 § 26

 Poslanec obecného zastupiteľstva skladá sľub, ktorý znie:

"Sľubujem na svoju česť a svedomie, že budem riadne plniť svoje

povinnosti, ochraňovať záujmy obce, dodržiavať Ústavu Slovenskej

republiky, ústavné zákony, zákony a ostatné všeobecne záväzné

právne predpisy, a pri výkone svojej funkcie poslanca obecného

zastupiteľstva ich budem uplatňovať podľa svojho najlepšieho

vedomia a svedomia.".

 ŠIESTA ČASŤ

 ZÁVEREČNÉ, PRECHODNÉ A ZRUŠOVACIE USTANOVENIA

 § 27

 (1) Na konanie, v ktorom o právach, právom chránených záujmoch

alebo povinnostiach právnických osôb a fyzických osôb rozhodujú

pri prenesenom výkone štátnej správy starostovia obcí, sa vzťahujú

všeobecné predpisy o správnom konaní 15a) s týmito odchýlkami:

 1. nepoužijú sa § 1, § 5 ods. 2, § 6 ods. 1 časť vety za

 bodkočiarkou a druhá veta, § 11 ods. 1 časť vety za

 bodkočiarkou, § 13, 58, § 73 a § 75 ods. 1 časť vety za

 bodkočiarkou zákona o správnom konaní,

 2. o tom, či je zamestnanec obce vylúčený z prejednávania veci

 a prípravy rozhodnutia starostu, rozhoduje starosta,

 3. o odvolaní proti rozhodnutiu starostu rozhoduje orgán štátu

 príslušný podľa osobitných predpisov. Tento orgán je

 príslušným preskúmať aj právoplatné rozhodnutie starostu mimo

 odvolacieho konania a v konaní o proteste prokurátora,

 4. výkon rozhodnutia starostu uskutočňuje obecný úrad a obecná

 polícia.

 (2) Na konanie, v ktorom o právach, právom chránených záujmoch

a povinnostiach právnických osôb a fyzických osôb rozhoduje pri

výkone samosprávy starosta, vzťahuje sa všeobecný predpis

o správnom konaní 15) s odchýlkami uvedenými v odseku 1 prvom,

druhom a štvrtom bode a s týmito ďalšími odchýlkami:

 1. o opravnom prostriedku proti rozhodnutiu starostu rozhoduje

 súd,

 2. orgán rozhodujúci o opravnom prostriedku, ak sú na to dôvody,

 rozhodnutie zruší, inak odvolanie zamietne a rozhodnutie

 potvrdí; rozhodnutie nemôže zmeniť,

 3. v prípade nečinnosti starostu sa účastník konania môže domáhať

 na súde rozhodnutia o povinnosti starostu začať správne

 konanie, pokračovať v ňom alebo vydať rozhodnutie v správnom

 konaní, a to do dvoch mesiacov od podania návrhu na začatie

 správneho konania alebo od posledného úkonu starostu

 v správnom konaní, najneskôr však do jedného roka od ich

 vykonania,

 4. príslušný na rozhodnutie podľa prvého až tretieho bodu je

 okresný súd, v ktorého obvode sa nachádza obec, o ktorej

 rozhodnutie alebo postup v správnom konaní ide.

 (3) Na výkon všeobecného dozoru nad dôsledným vykonávaním

a zachovávaním zákonov a iných všeobecne záväzných právnych

predpisov obcami sa vzťahujú všeobecné predpisy o výkone

prokurátorského dozoru 19) s týmito odchýlkami:

 1. protest prokurátora podaný proti nariadeniu obce alebo

 uzneseniu obecného zastupiteľstva, ako aj upozornenie

 prokurátora na nečinnosť alebo na porušovanie zákonov obecným

 zastupiteľstvom a jeho orgánmi (§ 10 ods. 2), prerokuje obecné

 zastupiteľstvo za účasti prokurátora,

 2. ak starosta nevyhovie protestu prokurátora podanému proti

 nezákonnému rozhodnutiu, opatreniu alebo proti inému aktu

 starostu alebo ak nevyhovie upozorneniu prokurátora na

 porušenie zákonov a ostatných všeobecne záväzných právnych

 predpisov v postupe starostu pri prenesenom výkone štátnej

 správy, na ktorý sa nevzťahuje všeobecný predpis o správnom

 konaní, 15) rozhodne o nich orgán štátu podľa odseku 1

 tretieho bodu; ak ide o výkon samosprávy, rozhodne o nich

 orgán štátu podľa odseku 2 prvého až štvrtého bodu,

 (4) zrušený od 24.7.1999.

------------------------------------------------------------------

 15) Zákon č. 71/1967 Zb.

15a) Zákon Národnej rady Slovenskej republiky č. 253/1994 Z.z.

 o právnom postavení a platových pomeroch starostov obcí

 a primátorov miest v znení neskorších predpisov.

 19) Zákon č. 153/2001 Z.z. o prokuratúre.

 § 27a

 (1) Ministerstvo ustanoví všeobecne záväzným právnym predpisom

podrobnosti o označovaní ulíc a iných verejných priestranstiev

a o číslovaní stavieb.

 (2) Na rozhodovanie o názvoch obcí a názvoch častí obcí,

o inej zmene územia obce ako v § 2 ods. 3 a o určení súpisného

čísla a orientačného čísla sa nevzťahuje všeobecný predpis

o správnom konaní. 15)

------------------------------------------------------------------

15) Zákon č. 71/1967 Zb.

 § 28

 (1) Na obce prechádzajú pôsobnosti, ktoré ku dňu účinnosti

tohto zákona patrili podľa osobitných predpisov miestnym

a mestským národným výborom, ak ich osobitný zákon nezveruje

orgánom štátu. 20)

 (2) Na obce prechádzajú v rozsahu ustanovenom v prílohách

A a B tohto zákona aj pôsobnosti, ktoré ku dňu účinnosti tohto

zákona patrili podľa osobitných predpisov okresným a krajským

národným výborom.

------------------------------------------------------------------

20) § 14 ods. 5 zákona Slovenskej národnej rady č. 472/1990 Zb.

 o organizácii miestnej štátnej správy.

 § 13 ods. 4 zákona Slovenskej národnej rady č. 595/1990 Zb.

 o štátnej správe pre životné prostredie.

 § 29

 Majetok obce, jeho nadobúdanie, nakladanie a hospodárenie

s ním upravia osobitné zákony.

 § 30

 Prechodné ustanovenia

 (1) Obec, ktorá nepredložila ministerstvu svoje symboly na

zapísanie do Heraldického registra Slovenskej republiky, urobí tak

do 31. decembra 2006.

 (2) Pri ukladaní pokuty za konanie podľa § 13 ods. 8, ku

ktorému došlo pred 1. januárom 2002, ak starosta do 31. decembra

2001 konanie nezačal, postupuje sa podľa tohto zákona. Na konanie

o uložení pokuty podľa § 13 ods. 8 začaté pred 31. decembrom 2001

sa vzťahujú doterajšie predpisy.

 (3) Dohody o spolupráci uzatvorené pred 1. januárom 2002

predloží obec do 31. marca 2002 krajskému úradu; v tejto lehote

predloží aj doklad o členstve v medzinárodnom združení, ak vzniklo

pred 31. decembrom 2001.

 (4) Obec vyhlásená za mesto do 31. decembra 2001 je mestom

podľa tohto zákona.

 (5) Združenie obcí, ktoré vzniklo do 31. decembra 2001, je

združením obcí podľa tohto zákona.

 (6) Výkon funkcie hlavného kontrolóra obce zvoleného do

funkcie pred 31. decembrom 2001 sa skončí zvolením hlavného

kontrolóra obce do funkcie po 1. januári 2002, najneskôr však

31. marca 2003. Pracovnoprávny vzťah hlavného kontrolóra obce

zvoleného pred 31. decembrom 2001 k obci sa nekončí.

 § 31

 Zrušujú sa

 1. zákon č. 69/1967 Zb. o národných výboroch v znení zákona

 Slovenskej národnej rady č. 72/1969 Zb., zákona Slovenskej

 národnej rady č. 115/1970 Zb., zákona Slovenskej národnej rady

 č. 130/1970 Zb., zákona Slovenskej národnej rady

 č. 131/1970 Zb., zákona Slovenskej národnej rady

 č. 34/1971 Zb., zákona Slovenskej národnej rady

 č. 62/1971 Zb., zákona Slovenskej národnej rady

 č. 121/1971 Zb., zákona Slovenskej národnej rady

 č. 159/1971 Zb., zákona Slovenskej národnej rady

 č. 52/1982 Zb., zákona Slovenskej národnej rady

 č. 139/1982 Zb., zákona Slovenskej národnej rady

 č. 107/1988 Zb. a zákona Slovenskej národnej rady

 č. 130/1990 Zb.;

 2. čl. 2 zákona Slovenskej národnej rady č. 72/1969 Zb.

 o niektorých opatreniach v organizácii a pôsobnosti národných

 výborov Slovenskej socialistickej republiky v znení zákona

 Slovenskej národnej rady č. 34/1971 Zb. a zákona Slovenskej

 národnej rady č. 159/1971 Zb.;

 3. zákon Slovenskej národnej rady č. 131/1970 Zb. o zriadení

 krajských národných výborov v Slovenskej socialistickej

 republike a o opatreniach s tým súvisiacich v znení zákona

 Slovenskej národnej rady č. 34/1971 Zb. a zákona Slovenskej

 národnej rady č. 159/1971 Zb.;

 4. čl. II zákona Slovenskej národnej rady č. 159/1971 Zb., ktorým

 sa mení a dopĺňa zákon o národných výboroch a upravuje

 pôsobnosť národných výborov na niektorých úsekoch štátnej

 správy;

 5. čl. VI zákona Slovenskej národnej rady č. 52/1982 Zb., ktorým

 sa mení a dopĺňa zákon o národných výboroch a upravuje

 pôsobnosť miestnych národných výborov v strediskových obciach;

 6. čl. II a III zákona Slovenskej národnej rady č. 139/1982 Zb.,

 ktorým sa mení a dopĺňa zákon o národných výboroch a upravuje

 pôsobnosť mestských národných výborov na niektorých úsekoch

 štátnej správy;

 7. čl. II zákona Slovenskej národnej rady č. 107/1988 Zb., ktorým

 sa mení a dopĺňa zákon o národných výboroch;

 8. vládne nariadenie č. 305/1948 Zb. o niektorých presunoch

 pôsobností vo verejnej správe;

 9. vládne nariadenie č. 116/1949 Zb. o ďalších presunoch

 pôsobnosti vo verejnej správe;

10. vládne nariadenie č. 122/1951 Zb. o ďalších presunoch

 pôsobnosti a o iných zjednodušeniach verejnej správy v znení

 vládneho nariadenia č. 47/1953 Zb.;

11. vládne nariadenie č. 12/1968 Zb. o úprave odmien a náhrad

 a niektorých ďalších pomerov poslancov národných výborov

 a členov komisií a aktívov národných výborov v znení

 nariadenia vlády Slovenskej socialistickej republiky

 č. 128/1971 Zb. a nariadenia vlády Slovenskej socialistickej

 republiky č. 229/1988 Zb.;

12. nariadenie vlády Slovenskej socialistickej republiky

 č. 18/1972 Zb. o inšpekcii verejného poriadku národných

 výborov v znení nariadenia vlády Slovenskej socialistickej

 republiky č. 157/1982 Zb.;

13. nariadenie vlády Slovenskej socialistickej republiky

 č. 156/1982 Zb., ktorým sa ustanovujú významné veľké mestá

 a kúpeľné mestá, v znení nariadenia vlády Slovenskej

 socialistickej republiky č. 28/1989 Zb.;

14. nariadenie vlády Slovenskej socialistickej republiky

 č. 60/1984 Zb. o čestnom uznaní Za rozvoj národných výborov.

 § 32

 Tento zákon nadobúda účinnosť dňom volieb do orgánov

samosprávy obcí v roku 1990; ustanovenie § 30 ods. 1 tohto zákona

nadobúda účinnosť dňom vyhlásenia.

 Zákon č. 401/1990 Zb. nadobudol účinnosť 1. októbrom 1990.

 Zákon č. 96/1991 Zb. nadobudol účinnosť 1. aprílom 1991.

 Zákon č. 130/1991 Zb. nadobudol účinnosť 15. aprílom 1991.

 Zákon č. 421/1991 Zb. nadobudol účinnosť 1. novembrom 1991.

 Zákon č. 500/1991 Zb. nadobudol účinnosť 11. decembrom 1991.

 Zákon č. 564/1991 Zb. nadobudol účinnosť 1. januárom 1992.

 Zákon č. 11/1992 Zb. nadobudol účinnosť 16. januárom 1992.

 Zákon č. 295/1992 Zb. nadobudol účinnosť 1. júlom 1992.

 Zákon č. 43/1993 Zb. nadobudol účinnosť 15. februárom 1993.

 Zákon č. 252/1994 Zb. nadobudol účinnosť 19. septembrom 1994.

 Zákon č. 287/1994 Zb. nadobudol účinnosť 1. januárom 1995.

 Zákon č. 229/1997 Zb. nadobudol účinnosť 1. septembrom 1997.

 Zákon č. 225/1998 Zb. nadobudol účinnosť 23. júlom 1998.

 Zákon č. 233/1998 Zb. nadobudol účinnosť 28. júlom 1998.

 Nález č. 185/1999 Z.z. nadobudol účinnosť 24. júlom 1999.

 Zákon č. 389/1999 Z.z. nadobudol účinnosť 31. decembrom 1999.

 Zákon č. 6/2001 Z.z. nadobudol účinnosť 1. februárom 2001.

 Zákon č. 453/2001 Z.z. nadobudol účinnosť 1. januárom 2002.

 Zákon č. 205/2002 Z.z. nadobudol účinnosť 8. májom 2002.

 F. Mikloško v.r.

 V. Mečiar v.r.

 PRÍL.A

 Zrušená od 1.7.1992

 PRÍL.B

 zákona SNR č. 369/1990 Zb.

------------------------------------------------------------------

 prechádza pôsobnosť z okresných

 národných výborov na obce

 ----------------------------------------------

 Pol. na úseku podľa

 štátnej ------------------------ predmet

 správy predpis § (čl.) pôsobnosti

------------------------------------------------------------------

Položky č. 1 až 8 zrušené od 1.9.1997

------------------------------------------------------------------

Položka č. 9 zrušená od 1.1.1995

------------------------------------------------------------------

Položky č. 10 až 12 zrušené od 1.7.1992

------------------------------------------------------------------

Položka č. 13 zrušená od 16.1.1992

------------------------------------------------------------------

Položky č. 14 a 15 zrušené od 1.7.1992

------------------------------------------------------------------

 16. dopravy zákon č. 20 ods. 1 umiestňovanie

 68/1979 Zb. zastávok verejnej

 v znení pravidelnej

 zákona č. hromadnej dopravy

 118/1990 v obci

 Zb.

------------------------------------------------------------------

 17. -"- -"- 34 ods. 2 povoľovanie

 predĺženia alebo

 zavedenia liniek

 mestskej autobusovej

 dopravy mimo územia

 mesta

------------------------------------------------------------------

Položky č. 18 až 24 zrušené od 1.4.1991

------------------------------------------------------------------